На основу члана 138. став 1. Устава Републике Србије[[1]](#footnote-1) и чл. 24. став 2. и 31. став 2. Закона о Заштитнику грађана,[[2]](#footnote-2) поступајући по притужби М. М. из Београда, на основу чињеница и података које је прикупио вршењем контролних овлашћења, Заштитник грађана

 **У Т В Р Ђ У Ј Е**

**Републички фонд за пензијско и инвалидско осигурање је учинио пропустe у раду на штету права притужиоца М. М. из Београда, тако што:**

* **податке неопходне за одлучивање о праву на пензију (о стажу, заради, основици осигурањa, уплаћеним доприносима), није утврдио и унео у матичну евиденцију у роковима и на начин предвиђен законом;**
* **према послодавцима који податке нису доставили у законом предвиђеним роковима није предузео мере на које је овлашћен;**
* **није спровео поступак ради утврђивања свих чињеница одлучних за доношење решења о коначном износу пензије**
* **није остварио сарадњу са Пореском управом и другим органима, ради обезбеђивања поштовања закона којима се уређују дужности послодаваца у погледу доприноса за обавезно социјално осигурање и ради прибављања чињеница од значаја за остваривање права притужиоца на пензију.**

**Утврђени пропусти у раду Републичког фонда за пензијско и инвалидско осигурање представљају грубо кршење закона и принципа добре управе.**

Ради отклањања уочених пропуста у раду, Заштитник грађана упућује Републичком фонду за пензијско и инвалидско осигурање следеће

 **П Р Е П О Р У К Е**

**Потребно је да Републички фонд за пензијско и инвалидско осигурање по службеној дужности предузме све законом прописане мере и активности, укључујући и сарадњу са надлежним органима и прибављање информација од правних лица, како би прибавио недостајуће податке о стажу, заради, основици, плаћеним доприносима и осталим подацима који су неопходни за доношења решења о коначном износу пензије за подносиоца притужбе.**

**Потребно је да Републички фонд за пензијско и инвалидско осигурање, у складу са чињеницама утврђеним након спроведених активности у складу са препоруком 1, донесе решење о коначном износу пензије притужиоца.**

**Потребно је да Републички фонд за пензијско и инвалидско осигурање притужиоцу упути извињење због учињених пропуста у раду.**

Републички фонд за пензијско и инвалидско осигурање ће обавестити Заштитника грађана без одлагања, а најкасније у року од 60 дана од дана пријема акта са препорукама, о предузетим мерама и поступању по њима и о томе доставити доказе.

 ***Р а з л о з и:***

Заштитнику грађана обратио се 17. 8. 2015. године притужилац М. М. из Београда, наводећи да је Републички фонд за пензијско и инвалидско осигурање (у даљем тексту: Фонд)о његовом праву на старосну пензију одлучио привременим решењем још 2010. године, а да до дана обраћања Заштитнику грађана није добио решење о коначном износу пензије. Сматра да му је решење о коначном износу пензије морало бити донето раније, имајући у виду да је протекло 5 година од доношења привременог решења о пензији.

Ценећи да се притужбама указује на посебно некоректно поступање и кршење принципа добре управе приликом остваривање права из пензијског и инвалидског осигурања, Заштитник грађана је применом члана 25. ст. 5. Закона о Заштитнику грађана спровео поступке контроле правилности и законитости рада Фонда, те је на основу навода притужбе, изјашњења Фонда и достављене документације утврдио следеће:

Решењем Филијале Фонда за град Београд, од 7. 12. 2010. године, именованом је утврђено право на старосну пензију од 22. 11. 2010. године. Решење је оглашено привременим до утврђивања потпуних података о стажу и заради за 1974, 1975, 1976, 1983, 1993, 1995-1999, 2000, 2005-2007, 2009. и 2010. годину, податка о просечној заради у Републици Србији за 2010. годину и потврде стажа из Републике Хрватске.

Након што је притужилац поднео захтев за одређивање коначног износа пензије од 23. 5. 2011. године, Фонд је спровео поступак у циљу комплетирања података о оствареном стажу и зарадама за спорне периоде који су били разлог привремености решења од 7. 12. 2010. године. У овом поступку затражено је од Филијале за град Београд да ажурира податке о стажу и заради за подносиоца захтева, за периоде за које не постоје подаци. Службеници Филијале констатовали су да се тражени подаци не могу прибавити, јер: послодавац није поднео пријаву М-4К; пословање је престало; послодавац није пружио доказе о уплати доприноса за пензијско и инвалидско осигурање; послодавац не постоји на датој адреси.

По спровођењу ових активности, Фонд је актом од 12. 10. 2011. године, обавестио притужиоца да нису комплетирани подаци за 1995, 1996, 1997, 1998, 1999, 2000, 2005, 2006, 2007, 2009, 2010. и 2011. годину и да се не може одредити коначан износ пензије, због чега нису испуњени услови за одређивање коначног износа пензије.

Фонд се није, у циљу утврђивања недостајућих података о стажу и зарадама, обраћао Пореској управи или другим надлежним органима. Фонд се обраћао Пореској управи само ради спровођења Протокола о размени података у вези са остваривањем и коришћењем права из ПИО на основу члана 120. Закона о ПИО. Разлог због кога Фонд није успоставио сарадњу са другим органима је у ставу Фонда да је Законом о пензијском и инвалидском осигурању изричито прописано да је послодавац тај који подноси пријаве података за утврђивање стажа осигурања, зараде и накнаде зараде, који служе за утврђивање годишњег личног коефицијента за осигуранике запослене и висине уплаћеног доприноса, а да ни по Закону о контроли, утврђивању и наплати јавних прихода, ни по Закону о пензијском и инвалидском осигурању није постојала обавеза ни тадашње Републичке управе јавних прихода ни Фонда да изврши контролу правилности обрачунавања и уплате јавних прихода, односно доприноса код свих послодаваца – пореских обвезника у Републици Србији, већ се та контрола вршила на основу годишњих планова контроле донетих од надлежних органа и институција.

Полазећи од овог становишта, Фонд је констатовао да у матичној евиденцији притужиоца није било нових регистрованих података о стажу и заради именованог од утицаја на право, односно обим коришћења права, због чега нема могућности за доношење решења о коначном износу пензије притужиоца.

Фонд је, у поступку контроле законитости и правилности рада, известио Заштитника грађана да обвезници обрачунавања и плаћања доприноса, као и обвезници пријаве података за матичну евиденцију, своје законске обавезе не извршавају благовремено, из ког разлога поступак доношења решења за сваког појединог корисника пензије по привременом решењу захтева посебну проверу да ли је преузет М-4 образац за сваку недостајућу годину која је била разлог привремености решења.

Будући да је у међувремену прибављен податак о просечној заради у Републици Србији за 2010. годину, као и да носилац социјалног осигурања у Републици Хрватској није потврдио стаж у тој држави, стекли су се услови за отклањање два разлога привремености и доношење новог решења. Филијала за град Београд је донела ново привремено решење од 1. 12. 2015. године. Наведеним решењем поновљен је поступак, поништено привремено решење од 7. 12. 2010. године и именованом утврђено право на старосну пензију, уз обуставу 1/3 пензије док се не намире неплаћени доприноси по основу обављања самосталне делатности у периоду од 15. 9. 2004. до 28. 10. 2004. године, на основу уверења Пореске управе којим је исказан дуг за наведени период. Након што је притужилац намирио поменути дуг у целости, Фонд је донео ново привремено решење од 31. 3. 2016. године, у коме су остали разлози привремености који се односе на немогућност утврђивања потпуних података о стажу и заради за 1974, 1975, 1976, 1983, 1993, 1995-1999, 2000, 2005-2007, 2009. и 2010. годину.

 **\* \* \***

Приликом утврђивања пропуста у раду и упућивања препорука, Заштитник грађана се руководио релевантним одредбама Устава Републике Србије, Закона о основама пензијског и инвалидског осигурања[[3]](#footnote-3), Закона о пензијском и инвалидском осигурању[[4]](#footnote-4), Закона о пензијском и инвалидском осигурању[[5]](#footnote-5) и Закона о општем управном поступку[[6]](#footnote-6).

  **\* \* \***

До ступања на снагу Закона о изменама и допунама закона о пензијском и инвалидском осигурању, законима који су уређивали област пензијског и инвалидског осигурања била је прописана обавеза послодавца да Фонду у законом прописаном роковима подноси пријавe са подацима који су неопходни за одлучивање у поступку остваривања права из пензијског и инвалидског осигурања, као што су пријаве на осигурање, пријаве за утврђивање стажа, зараде, пријаве о уплати доприноса, као и пријаве промена наведених података. Фонд је имао обавезу да наведене податке у законом прописаном року унесе у матичну евиденцију. У случајевима када утврди да пријава није поднета или да је поднета након истека рока Фонд је имао обавезу да против тог послодавца поднесе прекршајну пријаву, како би се послодавац санкционисао за непоштовање законске одредбе.

Фонд у конкретном случају није водио ажурну матичну евиденцију о подацима неопходним за одлучивање о правима из пензијског и инвалидског осигурања, нити је према послодавцима који исте нису достављали у роковима и на начин предвиђен законом, предузимао законом предвиђене мере, како би их принудио да своју обавезу изврше благовремено и законито. У конкретном случају изостало је и вршење контроле уплате доприноса у периоду од 1. 1. 1997. до 31. 12. 2002. године, и поред чињенице да је Фонд сходно тада важећим законима,[[7]](#footnote-7) био надлежан да врши контролу. Ни након подношења захтева за остваривање права и констатовања да подаци нису регистровани у матичној евиденцији, Фонд недостајуће податке о стажу, зарадама, и уплаћеним доприносима није покушао да прибави на адекватан начин. Наиме, Фонд се у циљу прибављања наведених података није обраћао ни Историјском архиву, нити се поново обраћао послодавцима који су и даље регистровани и обављали своју делатност, а према послодавцима није подносио ни прекршајне пријаве. Такође, није се обратио ни Пореској управи, ради контроле и принудне наплате доприноса код оних послодаваца код којих је констатовано да нису пружили доказе о уплати доприноса за пензијско и инвалидско осигурање.

Неефикасност и неажурност у раду Фонда је поступање супротно начелима добре управе, пре свега имајући у виду да се ради о органу јавне власти који поступа у складу са јавним овлашћењима и који представља сервис грађана, односно старих лица која су једна од најосетљивијих категорија друштва. Стога би остваривање права грађана на пензијско и инвалидско осигурање морало бити неприкосновени императив у раду Фонда. Поступање Фонда треба да буде усмерено на обезбеђивање да грађани остваре права која им припадају по слову закона, као и на делотворно санкционисање, спречавање и сузбијање сваког поступања које угрожава остваривање овог циља и брзо и делотворно отклањање последица пропуста начињених на штету грађана.

Сходно свему наведеном, Заштитник грађана оцењује да је потребно да Фонд по службеној дужности предузме све законом прописане мере како би притужилац остварио право на коначан износ пензије. Конкретно, то подразумева предузимање свих расположивих активности у циљу прибављања недостајућих података о стажу и зарадама притужиоца у спорним годинама: обраћање послодавцима који још постоје, обраћање Историјском архиву и другим установама у којима се евентуално могу налазити ови подаци, сарадња са Пореском управом ради принудне наплате доприноса послодавцима који још постоје, а нису извршили своју законску обавезу.

На основу свих утврђених чињеница и околности, Заштитник грађана је утврдио пропусте у раду Фонда и сагласно члану 31. став 2. Закона о Заштитнику грађана, упутио препоруке органу ради отклањања уочених недостатака у раду.

|  |
| --- |
| ЗАМЕНИЦА ЗАШТИТНИКА ГРАЂАНА |
|   Гордана Стевановић |

1. Сл. гласник РС, бр. 98/06; [↑](#footnote-ref-1)
2. Сл. гласник РС, бр. 79/05 и 54/07; [↑](#footnote-ref-2)
3. Сл лист СРЈ, број 30/96 [↑](#footnote-ref-3)
4. Сл гласник РС 52/96 [↑](#footnote-ref-4)
5. Сл. гласник РС", бр. 34/2003, 64/2004 - одлука УСРС, 84/2004 - др. закон, 85/2005, 101/2005 - др. закон, 63/2006 - одлука УСРС, 5/2009, 107/2009, 101/2010, 93/2012, 62/2013, 108/2013, 75/2014, 142/2014 и 73/2018) [↑](#footnote-ref-5)
6. Сл. гласник РС", бр. 18/2016 [↑](#footnote-ref-6)
7. Закон о основама пензијског и инвалидског осигурања и Закон о пензијском и инвалидском осигурању [↑](#footnote-ref-7)